  Виталий Пронин Туэ понна таиз нырысетӥез номермы. Мӧзмиды, луоз. Ми но. Кема шутэтскыны косэмын уго...Нош кинлы шутэтскон ӧз тырмы, шумпотон ивор: туэ Россиын улӥсьёс, субботаосы-арнянуналъёсы сяна, ватсаса эшшо  20 нунал шутэтскозы: феврале, мартэ,  мае, июне но ноябре. Отӥяз Выль арозь но кыдёкын ӧвӧл ни. Шутэтскыса жадёд, эсьма...Выль ужан ар кутскыку ик, асьсэлэсь удыс праздниксэс пусйизы Прокуратураын но ивор вӧлмытон удысын ужасьёс. Огласянь, та удысъёс ог-огзылэсь туж пӧртэм кадь, мукет  ласянь - туж матын, угось Прокуратураын ужась но, журналист но тыршо адямиослэсь правооссэс, тунсыкъёссэс утён вылысь. Соин валче лыдӟисьёсмы понна выль сэрег усьтыны чакласьком: катъёсты тӥян учыръёсъя юанъёстэс келяны быгатоды редакцие, соосты эскерыса, тӥледлы пыр-поч валэктон сётозы элькунысьтымы Прокуратураын ужасьёс.Прессалэн нуналэныз,  иворчиосты сяна, ми ӟеч-кыласьком асьмелэсь подписчикъёсмес но авторъёсмес - ойдолэ туэ но, сю ар ӵоже сямен ик, газетмес тырмытом  тунсыко иворъёсын! Бадӟым тау соослы, кин ӧз люкиськы «Удмурт дуннеен» - туэ со  миым мындагес ик тиражен потоз. Ми тыршом котькуддылы пайдаё луыны. Нош кин ӧз вутты Выль арозь гожтӥськыса, подписка лэсьтыны быгатоды котькуд толэзьысен, 14-тӥ числоозь почтае вазиськыса. Пичи Пурга ёросын улӥсьёс - котькуд арняысен, ёросысьтыды  почтальонлы Андрей Кабышевлы вазиськыса. Ижын улӥсьёс газетэз курыны быгатозы пырак редакциысь.Ивортылӥм ни, туэ 11-тӥ-12-тӥ феврале ортчоз Бадӟым удмурт ӧтчам. Кыӵе мылкыддэс-малпандэс верасалды съездын тӥ? Возьмаськом гожтэтъёстэс. Нялтас вераса, толон, 14-тӥ толшоре, К. Гердлэн вордӥськем нуналыз вал. Берло аръёсы кылдэм ӟеч сямъя «Удмурт Кенеш» огазеяськонысь азьветлӥсьёс но К. Герд нимо гимназиысь пиналъёс солэн синпелетэз доры сяська понӥзы. Толон ик К. Герд нимо национальной премия сётонъя комиссия люкаськылӥз - 5 ӵектэм мурт пӧлысь  премиен дунъяны дэмламын куинез, зэм, нимтулъёссэс шараяны луэ ай исполком решениез юнматэм бере - 19-тӥ толшоре. Соку ик шараялозы Э. Батуев нимо элькун премиен пусъемъёсты но. Теги: редакторлэнкылыз  